তথ্যবিবরণী নম্বর : ১১৮৭

**ভেন্টিলেটর মেশিন উৎপাদন করবে বাংলাদেশ**

**--আইসিটি প্রতিমন্ত্রী**

ঢাকা, ১৭ চৈত্র (৩১ মার্চ) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, করোনা ভাইরাস (কোভিড-১৯) মোকাবেলায় মেডট্রনিক (Medtronic) এর কারিগরি সহযোগিতায় স্থানীয়ভাবে ভেন্টিলেটর মেশিন উৎপাদন করবে বাংলাদেশ।

আজ বিকেল ৫ টায় নিজ বাসভবন থেকে এক জুম অনলাইন সংবাদ সম্মেলনে তিনি এ কথা জানান।

তিনি বলেন, যুক্তরাষ্ট্র ভিত্তিক বিশ্বের খ্যাতনামা মেডিকেল ইকুইপমেন্ট উৎপাদনকারী প্রতিষ্ঠান মেডট্রনিক তাদের পিবি ৫৬০ ভেন্টিলেটের তৈরি করার জন্য পেটেন্ট, সোর্স কোড, ডিজাইন, হার্ডওয়ার, সফটওয়্যার দিয়ে বাংলাদেশের ওয়লটন-সহ আগ্রহী প্রতিষ্ঠানসমূহকে প্রযুক্তিগত সহায়তা করবে।

আমেরিকান কোম্পানি মেডট্রনিকের পার্টনারশিপের ফলে ভেন্টিলেটর দ্রুত উৎপাদন করা সহজ হবে। স্থানীয় প্রযুক্তি পণ্য উৎপাদন প্রতিষ্ঠান এবং তরুণ উদ্ভাবকদের উদ্ভাবনের দ্বারা আরো গতিশীল করা সম্ভব হবে।

আইসিটি প্রতিমন্ত্রী বলেন, স্থানীয়ভাবে উৎপাদনে প্রাথমিক পর্যায়ে যারা সম্মিলিতভাবে কাজ করবে তাদের মধ্যে ওয়ালটন, মাইওয়ান, মিনিস্টার, মিলিটারি ইনস্টিটিউট অভ্‌ সায়েন্স এন্ড টেকনোলজি (এমআইএসটি), স্টার্টআপ বাংলাদেশ, মেড ইন বাংলাদেশ, আইডিইএ প্রকল্প, আই ল্যাব ইনোভেশন নামের প্রতিষ্ঠানসমূহ রয়েছে।

সংবাদ সম্মেলনে আইসিটি বিভাগের সিনিয়র সচিব এন এম জিয়াউল আলম, ঊর্ধ্বতন কর্মকর্তা, ওয়ালটনের প্রতিনিধি, মিলিটারি ইনস্টিটিউট অভ্ সায়েন্স এন্ড টেকনোলজি, আই ল্যাব-সহ বিভিন্ন প্রতিষ্ঠান প্রতিনিধিরা যুক্ত ছিলেন।

#

শহিদুল/নাইচ/মোশারফ/আব্বাস/২০২০/২১০৭ ঘণ্টা

তথ্যবিবরণী নম্বর : ১১৮৬

**সরকারের সর্বোচ্চ অগ্রাধিকার মানুষ ও অর্থনীতিকে রক্ষায় প্রয়োজনীয় ব্যবস্থা গ্রহণ**

**---অর্থমন্ত্রী**

ঢাকা, ১৭ চৈত্র (৩১ মার্চ) :

বাংলাদেশসহ করোনা ভাইরাসের প্রাদুর্ভাব বিশ্বমহামারী হিসেবে এখন প্রায় বিশ্বের প্রতিটি দেশে ছড়িয়ে পড়েছে। এই মুহূর্তে সরকারের সর্বোচ্চ অগ্রাধিকার মানুষকে এই প্রাণঘাতী ভাইরাসের সংক্রমণ থেকে রক্ষা করা, পাশাপাশি প্রান্তিক জনগোষ্ঠীর প্রয়োজনীয় আহারের ব্যবস্থা করা।

অর্থমন্ত্রী আ হ ম মুস্তফা কামাল আজ সংশ্লিষ্ট দপ্তরের সচিবগণের সাথে করোনা ভাইরাস প্রাদুর্ভাবের কারণে বাংলাদেশে সম্ভাব্য অর্থনৈতিক প্রভাব ও উত্তরণে পর্যালোচনা বৈঠকে নিজ বাসভবনে এসব কথা বলেন।

বৈঠকে বাংলাদেশ ব্যাংকের গভর্নর ফজলে কবির, আইআরডি সিনিয়র সচিব ও এনবিআর চেয়ারম্যান আবু হেনা মোঃ রহমাতুল মুনিম, আর্থিক প্রতিষ্ঠান বিভাগের সিনিয়র সচিব মোঃ আসাদুল ইসলাম, অর্থ সচিব আব্দুর রউফ তালুকদার এবং অর্থনৈতিক সম্পর্ক বিভাগের সচিব ফাতিমা ইয়াসমিন উপস্থিত ছিলেন।

করোনা মোকাবেলা ও সম্ভাব্য অর্থনৈতিক প্রভাব থেকে উত্তরণের পরিকল্পনা নিয়ে মন্ত্রী বলেন, সরকারি ব্যয় বৃদ্ধি, আর্থিক সহায়তার প্যাকেজ প্রণয়ন, সামাজিক সুরক্ষা কার্যক্রমের আওতা বৃদ্ধি ও মুদ্রার সরবরাহ বৃদ্ধিকরণের মাধ্যমে অর্থনৈতিক এ বিরূপ প্রভাব উত্তরণে বেশ কিছু পরিকল্পনা গ্রহণ করা হয়েছে। অর্থ বিভাগের অপ্রত্যাশিত ব্যয় ব্যবস্থাপনা খাত থেকে করোনা ভাইরাস মোকাবেলায় স্বাস্থ্য মন্ত্রণালয়ের অনুকূল ২৫০ কোটি টাকা বরাদ্দ দেওয়া হয়েছে। শিল্প উৎপাদন এবং রপ্তানি বাণিজ্যের আঘাত মোকাবিলায় কিছু আপদকালীন ব্যবস্থা গ্রহণ করা হয়েছে। রপ্তানিমুখী শিল্প প্রতিষ্ঠানের জন্য ৫ হাজার কোটি টাকার একটি প্রণোদনা প্যাকেজের ব্যবস্থা করা হয়েছে।

কেন্দ্রীয় ব্যাংক আগামী জুন মাস পর্যন্ত কোনো গ্রাহক যদি কিস্তি পরিশোধে অপরাগও হয় তথাপিও তাকে ঋণ খেলাপি না করার ঘোষণা দিয়েছে। এনজিওগুলোর ঋণের কিস্তি পরিশোধেও জুন পর্যন্ত কিস্তি পরিশোধে অপরাগ হলেও ঋণ খেলাপি করা হবে না। রপ্তানি আয় আদায়ের সময়সীমা ২ মাস থেকে বৃদ্ধি করে ৬ মাস করা হয়েছে। একইভাবে আমদানি ব্যয় মেটানোর সময়সীমা ৪ মাস থেকে বৃদ্ধি করে ৬ মাস করা হয়েছে। মোবাইলে ব্যাংকিং-এ আর্থিক লেনদেনের সীমা বাড়ানো হয়েছে।

#

তৌহিদুল/নাইচ/মোশারফ/আব্বাস/২০২০/১৮৪৪ ঘণ্টা

তথ্যবিবরণী নম্বর : ১১৮৫

করোনার প্রভাব

**নদীকেন্দ্রিক কর্মহীন দিনমজুরদের মাঝে বিআইডব্লিউটিএ’র ত্রাণ বিতরণ**

ঢাকা, ১৭ চৈত্র (৩১ মার্চ) :

নৌপরিবহন মন্ত্রণালয়ের আওতাধীন বাংলাদেশ অভ্যন্তরীণ নৌপরিবহন কর্তৃপক্ষের (বিআইডব্লিউটিএ) নিয়ন্ত্রণাধীন ঢাকা নদী বন্দর দফতর আজ বুড়িগঙ্গা নদী ও তুরাগ নদের ৬ টি পয়েন্টে নদীকেন্দ্রিক কর্মহীন দিনমজুর, নৌশ্রমিক, মাঝি ও জেলেদের মাঝে দৈনন্দিন জরুরি ভোগ্যপণ্য সামগ্রী সংবলিত এক হাজার প্যাকেট বিতরণ করেছে। প্রতিটি প্যাকেটে ৫ কেজি চাল, ১ কেজি ডাল, ১ কেজি পেঁয়াজ, আধা লিটার সয়াবিন তেল, ২ কেজি আলু, ১টি ডেটল সাবান এবং ২টি করে মাস্ক রয়েছে।

ঢাকা সদরঘাট থেকে শুরু করে আগানগর, মিডফোর্ড খেয়াঘাট, খোলামোড়া লঞ্চঘাট, বসিলা ল্যান্ডিং স্টেশন, গাবতলী ল্যান্ডিং স্টেশন, আমিনবাজার ল্যান্ডিং স্টেশন এবং সিন্নিরটেক ল্যান্ডিং স্টেশনে   
(মিরপুর বড় বাজার, দিয়াবাড়ী) খাদ্যসামগ্রী বিতরণ করা হয়।

স্বাস্থ্য অধিদপ্তর নির্দেশিত নিরাপদ সামাজিক দূরত্ব বজায় রেখে প্রতিটি পয়েন্টে অত্যন্ত শৃঙ্খলার সাথে এ কার্যক্রম সম্পন্ন করা হয়।

ঢাকা ছাড়াও আজ নারায়ণগঞ্জ, বরিশাল, খুলনা, আরিচা ও পটুয়াখালী নদী বন্দরে খাদ‍্য বিতরণ করা হয়। সংশ্লিষ্ট নদী বন্দরের আশে পাশে বসবাসকারী শত শত দরিদ্র দিনমজুর খেটেখাওয়া মানুষ গ্রহণ করে।

#

জাহাঙ্গীর/নাইচ/মোশারফ/আব্বাস/২০২০/২০৪৬ ঘণ্টা

তথ্যবিবরণী নম্বর : ১১৮৪

**তথ্যমন্ত্রী’র উদ্যোগে রাঙ্গুনিয়ায় করোনার প্রভাবে দরিদ্র পরিবারে ত্রাণ বিতরণ শুরু**

ঢাকা, ১৭ চৈত্র (৩১ মার্চ) :

বাংলাদেশ আওয়ামী লীগের যুগ্ম সাধারণ সম্পাদক ও তথ্যমন্ত্রী ড. হাছান মাহ্‌মুদের ব্যক্তিগত উদ্যোগে তাঁর নির্বাচনী এলাকা চট্টগ্রামের রাঙ্গুনিয়া উপজেলায় করোনা ভাইরাসের প্রভাবে কর্মহীন দিনমজুর ও নিম্ন আয়ের মানুষের মাঝে ত্রাণ বিতরণ শুরু হয়েছে।

তথ্যমন্ত্রী’র পারিবারিক প্রতিষ্ঠান এনএনকে ফাউন্ডেশনের মাধ্যমে রাঙ্গুনিয়া উপজেলা সদরের একটি কমিউনিটি সেন্টার থেকে এসব ত্রাণ সামগ্রী বিতরণ শুরু করা হয়।

রাঙ্গুনিয়া পৌরসভার মেয়র শাহজাহান সিকদার তথ্যমন্ত্রীর পক্ষে বিভিন্ন ইউনিয়ন পর্যায়ের নেতৃবৃন্দের হাতে এসব ত্রাণ সামগ্রী হস্তান্তর করেন। এনএনকে ফাউন্ডেশনের কর্মকর্তা মাস্টার আবদুর রউফ জানান, তথ্যমন্ত্রী ড. হাছান মাহ্‌মুদের ব্যক্তিগত উদ্যোগে এনএনকে ফাউন্ডেশনের মাধ্যমে আজ রাঙ্গুনিয়ার ৫০০ পরিবারে ত্রাণসামগ্রী বিতরণ করা হয়। প্রতিটি প্যাকেটে চাল, ডাল, তেল, আলু ও সাবানসহ ১০ কেজির নিত্যপণ্য রয়েছে। রাঙ্গুনিয়ার কর্মহীন অসহায় মানুষের জন্য তথ্যমন্ত্রী’র ত্রাণ বিতরণ অব্যাহত থাকবে বলে তিনি জানান।

#

আকরাম/নাইচ/মোশারফ/আব্বাস/২০২০/২০০৫ ঘণ্টা

তথ্যবিবরণী নম্বর : ১১৮৩

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ১৭ চৈত্র (৩১ মার্চ) :

করোনা ভাইরাস পরিস্থিতি মোকাবিলায় সরকার নিম্ন আয়ের মানুষদের জন্য ৬৪টি জেলায় এ পর্যন্ত ৭ কোটি ৫৮ লাখ ৭২ হাজার ২৬৪ টাকা খয়রাতি সাহায্য নগদ এবং ২৪ হাজার ৭শত ১৭ মেঃটন চাল বরাদ্দ করেছে।

দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য সমগ্র দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে। আজ ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) এর মাধ্যমে এ তথ্য জানা যায়।

এদিকে রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর) এর তথ্যানুযায়ী আজ দেশে নতুন করে আরো ২ জনের শরীরে করোনা সংক্রমণ ধরা পড়েছে। বাংলাদেশে বর্তমানে কোভিড-১৯ আক্রান্ত রোগীর সংখ্যা ৫১ জন। এখন পর্যন্ত সুস্থ হয়ে বাড়ি ফিরেছেন মোট ২৫ জন। এ রোগে মৃত্যুবরণ করেছে ৫ জন। বর্তমানে কোয়ারেন্টাইনে থাকা ব্যক্তির সংখ্যা ২০ হাজার ৪শত ৯২ জন এবং আইসোলেশনে থাকা ব্যক্তির সংখ্যা ৩৬ জন।

#

তাসমীন/নাইচ/মোশারফ/আব্বাস/২০২০/১৮৪৪ ঘণ্টা

তথ্যবিবরণী নম্বর : ১১৮২

**কয়লা নিয়ে ইন্দোনেশিয়ার জাহাজ পায়রা বন্দরে এসেছে**

ঢাকা, ১৭ চৈত্র (৩১ মার্চ) :

বাংলাদেশ-চায়না পাওয়ার কোম্পানি লিমিটেড (বিসিপিসিএল) এর জন্য ২২ হাজার ২২০ মেট্রিক টন কয়লা নিয়ে ইন্দোনেশিয়া থেকে একটি জাহাজ গতকাল (৩০ মার্চ) পায়রা বন্দরে এসে পৌঁছেছে। কয়লা খালাস করে জাহাজটি আগামীকাল বন্দর ছেড়ে যাবে।

জাহাজটি বন্দরে ভিড়ানোর আগে করোনা ভাইরাসসহ সবধরনের মেডিকেল প্রস্তুতি সম্পন্ন করা হয়। উপজেলা মেডিকেল অফিসারকে সাথে নিয়ে পায়রা বন্দর কর্তৃপক্ষ এবং বিসিপিসিএল মেডিকেল প্রস্তুতি সম্পন্ন করে। জাহাজের ক্রুদের শরীরের তাপমাত্রা রেকর্ড করা হয়। ক্রুদের জেটিতে নামতে দেওয়া হয়নি। জাহাজের ক্রুরা করোনা ভাইরাসমুক্ত-শিপিং এজেন্ট-এ সম্পর্কিত সার্টিফিকেট প্রদান করে।

#

জাহাঙ্গীর আলম/নাইচ/মোশারফ/আব্বাm/২০২০/১৮২৬ ঘণ্টা

তথ্যববিরণী নম্বর : ১১৮১

**স্বরাষ্ট্র মন্ত্রণালয়ের জননিরাপত্তা বিভাগের করোনা ভাইরাস প্রতিরোধ বিষয়ক কার্যাবলী**

ঢাকা, ১৭ চৈত্র (৩১ মার্চ) :

প্রাণঘাতী নোভেল করোনা ভাইরাস প্রতিরোধে স্বরাষ্ট্র মন্ত্রণালয়ের জননিরাপত্তা বিভাগের অধীনস্থ সকল অধিদপ্তর/সংস্থাসমূহের কর্মসূচি নিম্নরূপ :

* করোনা ভাইরাস প্রতিরোধে আইনশৃঙ্খলা সহায়তা এবং এ সংক্রান্ত উদ্ভূত পরিস্থিতি নিয়ন্ত্রণে জননিরাপত্তা বিভাগ ‘করোনা ভাইরাস প্রতিরোধে আইনশৃঙ্খলা সহায়তা সংক্রান্ত সমন্বয় সেল’ গঠন করা হয়েছে;
* সারাদেশে করোনা ভাইরাস প্রতিরোধে সরকার কর্তৃক সাধারণ ছুটি ঘোষণা করায় জননিরাপত্তা বিভাগের অধীনস্থ সকল আইনশৃঙ্খলা বাহিনী সারা দেশে প্রয়োজনীয় নিরাপত্তা নিশ্চিত অব্যাহত রাখা;
* বাংলাদেশের সীমান্ত এলাকায় চোরাচালানসহ বৈধ/অবৈধ পন্থায় করোনা রোগী যাতে দেশের অভ্যন্তরে প্রবেশ করতে না পারে সে বিষয়ে তীক্ষন দৃষ্টি রাখা;
* খেটে খাওয়া দিনমজুর কিংবা অসহায় এবং অসচ্ছল ব্যক্তি যারা অর্থের অভাবে খাবার ক্রয় করতে পারছে না তাদের খাবার সামগ্রীসহ অন্যান্য জিনিজপত্র পৌঁছে দেওয়ার জন্য প্রশাসনকে নিরাপত্তা সহায়তা প্রদান;
* স্বাস্থ্য বিভাগ কর্তৃক বিদেশ ফেরত ব্যক্তিদের হোম কোয়ারেন্টাইন নিশ্চিত করার বিষয়ে মাঠ প্রশাসনকে নিরাপত্তা সহায়তাসহ এ লক্ষ্যে পরিচালিত মোবাইল কোর্টকে সহায়তা প্রদান;
* দেশের এ পরিস্থিতিতে সার্বিক আইনশৃঙ্খলা স্বাভাবিক রাখতে বাংলাদেশ পুলিশের যথাযথ ভূমিকা পালন, বিশেষ করে এ সময়ে চুরি, ডাকাতি, ছিনতাই রোধে ব্যবস্থা নেওয়া;
* খাদ্য দ্রব্যের মজুতদার তথা বাজার সিন্ডিকেট নিয়ন্ত্রণে বাংলাদেশ পুলিশের নজরদারি;
* বাংলাদেশ পুলিশ তার নিজস্ব বাহিনীর সদস্যদের করোনা ভাইরাস প্রতিরোধে হ্যান্ড গ্লাভস, হ্যান্ড স্যানিটাইজার, মাস্ক, পিপিইসহ নিরাপত্তা সামগ্রী বিতরণ অব্যাহত;
* জনগণ যাতে বিনা প্রয়োজনে ঘর হতে বের না হন সেজন্য মানুষকে সচেতন করা এবং হ্যান্ড মাইকিংয়ের মাধ্যমে বিভিন্ন সচেতনমূলক তথ্য প্রদান;
* জলকামানের মাধ্যমে করোনা ভাইরাস প্রতিরোধক জীবাণুনাশক ঔষধ ছিটানো;
* দেশের রোহিঙ্গা অঞ্চলসমূহে যাতে করোনা ভাইরাস সংক্রমিত হতে না পারে সে ব্যাপারে সচেতনমূলক কার্যক্রম অব্যাহত;
* দেশের নৌপথে বৈধ/অবৈধ পন্থায় যাতে কোনো করোনা আক্রান্ত ব্যক্তি ঢুকতে না পারে সে জন্য টহল অব্যাহত।

#

অপু/নাইচ/মোশারফ/আব্বাস/২০২০/১৯১৮ ঘণ্টা

তথ্যবিবরণী নম্বর : ১১৮০

**গুলিস্তান ও পলাশী এলাকার ভিক্ষুকদের মাঝে ত্রাণ বিতরণ**

ঢাকা, ১৭ চৈত্র (৩১ মার্চ) :

আজ সমাজকল্যাণ মন্ত্রণালয়ের আওতাধীন জাতীয় সমাজকল্যাণ পরিষদ ও সমাজসেবা অধিদফতর এবং ঢাকা জেলা প্রশাসনের যৌথ উদ্যোগে গুলিস্তান ও পলাশী এলাকার ভিক্ষুকদের মাঝে ২০০ প্যাকেট ত্রাণসামগ্রী বিতরণ করা হয়। প্রতিটি প্যাকেটে ৫ কেজি চাল, ২ কেজি আলু, অর্ধকেজি সয়াবিন তেল, ১ কেজি ডাল ও ১টি করে সাবান দেওয়া হয়।

ত্রাণসামগ্রী বিতরণ করেন সমাজসেবা কার্যালয়ের কর্মকর্তা ও ঢাকা জেলা প্রশাসনের কর্মকর্তাবৃন্দ।

#

শাহ আলম/নাইচ/মোশারফ/আব্বাm/২০২০/১৭২৭ ঘণ্টা

তথ্যববিরণী নম্বর : ১১৭৯

**বাড়ি মালিকদের প্রতি বাণিজ্যমন্ত্রীর আহ্বান**

**শিল্পখাতের শ্রমিকদের বাড়ি ভাড়া সহানুভূতির সাথে বিবেচনা করুন**

ঢাকা, ১৭ চৈত্র (৩১ মার্চ) :

বাণিজ্যমন্ত্রী টিপু মুনশি বলেছেন, বিশ্বব্যাপী করোনা ভাইরাসজনিত সংকটের ফলে বাংলাদেশের রপ্তানিমুখী শিল্পখাত সমস্যার সম্মুখীন হচ্ছে। এ সকল শিল্পের শ্রমিকগণ সমস্যায় পড়ছেন।

মন্ত্রী বলেন, ‘শ্রমিক ভাই-বোনদের সমস্যার কথা চিন্তা করে বাড়ি ভাড়া সহানুভূতির সাথে বিবেচনার জন্য বাড়ি মালিকদের প্রতি অনুরোধ করছি। আমরা সহানুভূতিশীল হলে খেটে খাওয়া শ্রমিক ভাই-বোনরা কিছুটা স্বস্তিতে বর্তমান সংকট উত্তরণে সক্ষম হবেন এবং আগামীতে রপ্তানি খাতে বেশি অবদান রাখবেন বলে আমি বিশ্বাস করি।’

বাণিজ্যমন্ত্রী টিপু মুনশি আজ (৩১ মার্চ) বাড়ি মালিকদের প্রতি এ আহ্বান জানান।

#

বকসী/নাইচ/মোশারফ/আব্বাস/২০২০/১৭২০ ঘণ্টা